Minkejja tnaqqis fil-ħinijiet ghall-kacca fir-Rebbiegħa, l-FKNK laqgħet tajjeb ir-regoli l-ġodda. Mhux l-istess jista’ jingħad għall-Birdlife, li f’TVAM dalgħodu qalet li bl-introduzzjoni tal-kaċċa fil-Ħdud u l-Festi se jintlaqtu ħazin kemm in-nies kif ukoll l-ghasafar. L-FKNK u l-Birdlife iżda jaqblu mal-ħtiega ta’ pieni eħrex li se jiġu nfruzati mill-Gvern fil-konfront ta’ dawk li jiksru l-liġi, irrelevanti jekk hux l-ewwel darba li persuna wettqet ir-reat jew individwu li kien riċediv. Il-Kap Eżekuttiv tal-Federazzjoni Kaċċaturi, Nassaba u Konservazzjonisti, l-FKNK, Lino Farrugia laqa’ b’sodisfazzjon il-bidla fir-regolamenti tal-kaċċa biex tkun tista’ issir il-kaċċa fil-Ħdud u l-Festi waqt l-istaġun miftuħ tal-kaċċa fir-Rebbiegħa li jibda fit-12 t’April, anke jekk l-istaġun qsar b’16-il siegħa. Il-Manager tal-Konservazzjoni tal-Birdlife, Nicholas Barbara, ilmenta li dan it-tibdil fir-regoli jolqot ħażin kemm lill-għasafar u anke lill-pubbliku li jiffrekwenta postijiet pubbliċi fil-Ħdud u l-festi. Id-diskussjoni dwar il-kaċċa qed issir ukoll hekk kif fi tmiem il-ġimgha ġie rrappurtat il-qtil ta’ numru ta’ ċikonji protetti. F’TVAM, Farrugia kkundanna dan l-aġir u enfasizza li min wettaq dan l-att mhux kaċċatur. Fl-isfond ta’ dan l-Gvern ħabbar li se jiħraxu b’għaxar darbiet il-pieni fuq min jinqabad jispara jew jonsob fuq speċi protetti. Il-multi l-ġodda jvarjaw minn €5,000 sa €10,000, filwaqt li min jinqabad jista’ jeħel minn sena sa sentejn ħabs, kif ukoll jista jitlef l-liċenzja tal-kaċċa. Fl-istqarrija jingħad ukoll li l-Gvern se jżid is-sorveljanza b’tagħmir sofistikat, filwaqt li qed jiġi kkunsidrat l-ingaġġ ta’ uffiċjali pajżana biex jissorveljaw il-kampanja minbarra l-ispezzjonijiet ta’ rutina li jsiru mill-Pulizija. Il-Birdlife uriet sodisfazzjon għaż-żieda fil-pieni iżda qed tinsisti li jeħtieġ isir iktar biex titrażżan il-kaċċa llegali. Ic-Chairman tal-Kumitat Ornis, Dr Mark Anthony Falzon, f’kummenti lil tvm.com.mt , qal li dawn il-multi u pieni juri l-imepnn tal-Gvern li jikkumbatti l-kaċċa illegali. Il-Professur Mark Anthony Falzon qal li bit-tisħiħ fl-infurzar, dawn għandhom ikunu ta’ deterent effettiv. Qal li l-infurzar serju fl-aħħar mill-aħħar ikun ta’ vantaġġ għal kaċċaturi li josservaw il-liġi.